C 404/41

Asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymisen perusteella muutetun yhtenäisen asiakirjan julkaiseminen

(2022/C 404/11)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämän vähäisen muutoksen hyväksymistä koskeva hakemus julkaistaan komission eAmbrosia-tietokannassa

YHTENÄINEN ASIAKIRJA

”Ternera Gallega”

EU-nro: PGI-ES-0012-AM03 – 24. helmikuuta 2022

SAN ( ) PGI (X)

1. Nimi

”Ternera Gallega”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

Rubia Gallega- ja Morenas Gallegas -rotuihin kuuluvista eläimistä sekä niiden ja seuraavien liharotujen välisistä risteytyksistä peräisin olevista eläimistä saatu tuore naudanliha ja muut eläimenosat: Asturiana de los Valles, Limousin ja Blonde d’Aquitaine. Myös mainittuihin rotuihin kuuluvien urospuolisten eläinten risteytykset lypsykarjarotuihin Frisona ja Pardo Alpina kuuluvien naaraspuolisten eläinten kanssa sallitaan.

Iän, ravinnon ja teurastusta edeltävän tuotantotavan perusteella eläimet luokitellaan seuraavasti:

a) ”Ternera Gallega”: eri ikäisinä vieroitetut eläimet, joiden ruokinta perustuu sääntelyneuvoston hyväksymään rehuun ja rehutiivisteeseen ja jotka teurastetaan alle 12 kuukauden ikäisinä;

b) ”Ternera Gallega Suprema”: emolehmien kanssa tilalla kasvatetut eläimet, joita ruokitaan emonmaidolla vähintään seitsemän kuukauden ajan ja teurastetaan alle 10 kuukauden ikäisinä;

c) ”Añojo” (nuoret teuraseläimet): yli 12 kuukauden ja alle 18 kuukauden ikäisinä teurastetut eläimet.

Tämä luokitus vastaa samannimisiä kauppaluokkia, joiden mukaiset aistinvaraiset ominaisuudet, lihakkuusluokka ja rasvaisuusaste ovat seuraavat:

a) Ternera Gallega -vasikat, luokka ”Suprema”: lihan väri vaihtelee vaaleanpunaisesta punaiseen; siinä on rakenteeltaan kermamaisen pehmeää rasvaa, jonka väri vaihtelee helmiäisenvalkoisesta vaaleankeltaiseen. Lihaskudos on hienojakoista ja kiinteää. — Ruhojen lihakkuusluokka: S, E, U, R tai O+. Tätä kriteeriä ei oteta huomioon, jos on kyse Morenas Gallegas -rotuihin kuuluvien eläinten ruhoista. — Rasvaisuus luokissa S, E, U: urospuoliset 1, 2 tai 3; naaraspuoliset 1, 2, 3 tai 4; — Rasvaisuus luokissa R, O+: urospuoliset 2 tai 3; naaraspuoliset 2, 3 tai 4.

b) Ternera Gallega -vasikat: lihan väri vaihtelee vaaleanpunaisesta kirkkaanpunaiseen, ja tasaisesti jakautuneen rasvan väri on helmiäisenvalkoinen; lihaskudos on rakenteeltaan hienojakoista ja kiinteää. — Ruhojen lihakkuusluokka: S, E, U, R tai O+. Tätä kriteeriä ei oteta huomioon, jos on kyse Morenas Gallegas -rotuihin kuuluvien eläinten ruhoista. — Rasvaisuus luokissa S, E, U: urospuoliset 1, 2 tai 3; naaraspuoliset 1, 2, 3 tai 4; — Rasvaisuus luokissa R, O+: urospuoliset 2 tai 3; naaraspuoliset 2, 3 tai 4.

c) ”Añojo” (nuoret teuraseläimet): lihan väri vaihtelee heleänpunaisesta syvän tummanpunaiseen ja rasva on väriltään vaaleankeltaiseen vivahtavaa helmiäisenvalkoista. Lihaskudos on kiinteää ja vähärasvaista. — Ruhojen lihakkuusluokka: S, E, U tai R. — Rasvaisuus luokissa S, E, U: 1, 2, 3 tai 4; — Rasvaisuus luokassa R: 2, 3 tai 4.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Perinteisillä tiloilla ravinto perustuu emolehmien maitoon, jota voidaan täydentää viljalla (pääasiassa maissilla), perunalla, nauriilla, nurmirehulla ja rehulla. Tuotantotiloilla ravinto perustuu nurmirehuun ja rehuun.

Käytetyn rehun on aina oltava kasviperäistä ja koostuttava Galician karjataloudessa tavanomaisesti käytetyistä raaka-aineista, jotka kuuluvat seuraaviin ryhmiin:

— viljat ja niistä johdetut tuotteet,

— öljykasvit ja niistä johdetut tuotteet,

— palkokasvit ja niistä johdetut tuotteet,

— juurikkaat, juuret ja niistä johdetut tuotteet,

— rehukasvit,

— muut kasvit ja niistä johdetut tuotteet,

— kivennäisaineet,

— muut (myllyteollisuuden tuotteet ja sivutuotteet jne.).

Rehu koostuu pääasiassa viljasta, jonka osuuden kokonaispainosta on oltava vähintään 60 prosenttia, jos käytetään yksinomaan viljanjyviä, ja 65 prosenttia, jos käytetään jyviä ja niistä johdettuja tuotteita.

Käytettäessä aivan nuorille eläimille tarkoitettuja rehutiivisteitä näitä osuuksia voidaan alentaa viisi prosenttia.

Eläinten normaaliin kasvurytmiin ja kehitykseen vaikuttavien tuotteiden sekä eläinperäisistä kierrätetyistä tuotteista johdettujen aineiden käyttö on ehdottomasti kielletty.

Rehujen valvomiseksi valmistajien on tehtävä sopimus suojatun maantieteellisen merkinnän ”Ternera Gallega” sääntelyneuvoston kanssa.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Tuotteen erityislaadun säilyttämiseksi, tuotanto-olojen valvomiseksi ja jäljitettävyyden varmistamiseksi eläinten syntymisen, niiden kasvattamisen ja lihottamisen samoin kuin teurastuksen ja ruhojen paloittelun on tapahduttava yksilöidyllä maantieteellisellä alueella.

Kaikki tuotanto- ja jalostusprosessiin osallistuvat toimijat on merkittävä SMM-tuotteen ”Ternera Gallega” sääntelyneuvoston ylläpitämiin rekistereihin, joihin merkitään karjatilat, lihotustilat, teurastamot, leikkaamot sekä lihan tukku- ja vähittäiskauppiaat.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Varmennetut ruhot voidaan myydä kuluttajille aikaisintaan teurastusta seuraavana päivänä.

Varmennetut ruhot, neljännekset tai palat, jotka jäädytetään, eivät ole oikeutettuja suojattuun maantieteelliseen merkintään.

SMM-suojattuja paloja ei saa leikata samanaikaisesti muun, suojaamattoman lihan kanssa, ja ne on varastoitava siten, ettei niitä voida sekoittaa muihin paloihin.

Varmennettu liha voidaan leikata fileiksi, pakata ja merkitä sääntelyneuvoston rekisteröimissä laitoksissa tai erityistiloissa, jos sääntelyneuvosto on ennalta sopinut näiden kanssa yhteistyöstä lihan valvonnassa, merkitsemisessä ja kaupan pitämisessä.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Tunnistettavuuden ja jäljitettävyyden varmistamiseksi kaikissa ruhoissa ja paloissa on oltava etiketit, jotka kiinnitetään tuotteeseen kaikissa tuotantovaiheissa (teurastus, paloittelu ja/tai fileiksi leikkaaminen). Etikettien väri riippuu 3.2 kohdassa (Tuotteen kuvaus) mainituista tuoteluokista, ja niissä on oltava seuraavat tiedot: Ternera Gallega -tuotteen tunnus, EU:n SMM-tunnus ja jäljitettävyystiedot. Etikettien lisäksi kaikkien puoliruhojen mukana on oltava asiakirja, jossa mainitaan alkuperätila, eläimen tunnistetiedot ja tyyppiluokitus, teurasikä, ruhon luokitus ja paino, teurastamo ja teurastuspäivä.

4. Maantieteellisen alueen tarkka rajaus

Suojatun maantieteellisen merkinnän ”Ternera Gallega” maantieteellinen alue käsittää Galician alueen kokonaisuudessaan.

5. Yhteys maantieteelliseen alueeseen

5.1. Maantieteellisen alueen erityisyys

Galician maasto on loivasti kumpuilevaa ja jokien halkomaa. Pinnanmuodostus sekä valtamerellinen ilmasto runsaine sateineen ja lauhkeine lämpötiloineen vaikuttavat suotuisasti rehuntuotannon ja maatalouden tuottavuuteen. Maan tuottavuus on edistänyt paikallisen laajamittaisen karjatalouden kehittymistä sekä merkittävän – erityisesti naudanlihaan erikoistuneen – tuotanto- ja jalostusteollisuuden syntymistä.

Karjataloutta on kautta aikojen harjoitettu perhetiloilla, joilla karjan kasvatusmenetelmiin, ruokintaan ja eläinten pitoon liittyvä perinteinen osaaminen on siirtynyt sukupolvelta toiselle.

5.2. Tuotteen erityisyys

Maatalouden tuotantomalli, jonka erityispiirteitä ovat karjatilojen pieni koko ja saatavissa olevien omien resurssien (maito, nurmirehu, vilja, etenkin maissi, sekä muut peltokasvit, peruna, nauris jne.) käyttö, perustuu Rubia Gallegan kaltaisiin lihakarjarotuihin, joilla on alun perin ollut kolme eri käyttötarkoitusta mutta jotka ovat erityisen sopivia lihantuotantoon.

Eläimet teurastetaan Galiciassa perinteisesti alle 10 kuukauden ikäisinä, jolloin ruhot ovat kevyitä ja lihan aistinvaraiset ominaisuudet – pehmeys, väri, rakenne ja mehevyys – erottuvat selkeästi. Suurta osaa vasikoista ruokitaan pääasiassa emonmaidolla, mikä tuo edellä mainittuihin ominaisuuksiin oman vivahteensa etenkin lihan ulkonäön (esim. rasvan väri ja kermamainen rakenne) ja maun osalta. Nämä eläimet ja niistä saatava liha kuuluvat tämän suojatun maatieteellisen merkinnän arvostetuimpaan luokkaan ”suprema”. Galician perhetiloilla tuotetaan jonkin verran myös iäkkäämmistä eläimistä saatavaa lihaa. Tällöin tuotannossa hyödynnetään suuremmassa määrin lihakarjarotujen geneettisiä ominaisuuksia ja rehua, etenkin maissisäilörehua ja viljaa. Näistä eläimistä saatava liha erottuu voimakkaamman värinsä sekä kiinteämmän rakenteensa ja voimakkaamman makunsa perusteella.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä on SAN) tai tuotteen erityislaatu, maine tai muut ominaisuudet (kun kyseessä on SMM)

Nautakarjaa on jo varhaisista ajoista lähtien käytetty Galiciassa lihan ja rasvan lähteenä. Karja oli alun alkaen pienikokoista, sitkeää vuoristolaiskarjaa, mutta kun ryhdyttiin viljelemään uudelta mantereelta peräisin olevaa perunaa ja maissia, se kehittyi voimakkaampirakenteiseksi ja soveltui käytettäväksi maataloustöihin sekä lihan- ja maidontuotantoon. Karjan monipuolisuus vaikutti merkittävästi alueen maanomistusolosuhteiden kehittymiseen, sillä tilan omien kulutustarpeiden lisäksi siitä saatiin myös ylijäämää, jota myymällä voitiin hankkia lisää maata.

Myöhemmin 1700-luvulla Galician nautakarjan merkitys kasvoi huomattavasti Englantiin suuntautuneen lihanviennin seurauksena. Vienti jatkui 1900-luvun alkupuolelle saakka. Galiciasta toimitettiin naudanlihaa suureen osaan Espanjaa aina 1960-luvun loppupuolelle saakka. Nykyään kyseinen lihantuotanto on yhteiskunnallisesti ja maaseutuympäristön ja -väestön säilymisen kannalta alueen tärkein maatalouden toimintasektori.

Ternera Gallega -vasikanlihaa tuotetaan erityisesti Galician perinteisillä perheomistuksessa olevilla karjatiloilla, joilla noudatetaan alueen historiallisia lihantuotannon perinteitä ja panostetaan ensisijaisesti laatuun. Näillä tiloilla lehmien, vasikoiden ja ympäristön välillä vallitsee aivan erityinen symbioosi, ja alueen karjankasvattajat hoitavat eläimiä perinteisten, sukupolvelta toiselle satojen vuosien ajan siirtyneiden menetelmien mukaan. Tämä perinteinen osaaminen perustuu tilan omien resurssien käyttöön ja erityisesti eläinten pitotapaan, jossa otetaan huomioon niiden asema osana tilan jokapäiväistä elämää ja historiaa. Näin voidaan tuottaa poikkeuksellisen laadukkaita elintarvikkeita, joiden maine tunnetaan kaikkialla Espanjan markkinoilla.

Tuote-eritelmän julkaisutiedot

https://mediorural.xunta.gal/sites/default/files/produtos/en-tramitacion/Pliego-de-condiciones-TG-decembro_2021.pdf

(1) EUVL L 179, 19.6.2014, s. 17.